Adichanallur

Adichanallur és un jaciment arqueològic del districte de Thoothukudi, de Tamil Nadu de l'Índia, que ha sigut escenari de troballes arqueològiques considerades molt importants. Korkai, la capital de l'antic Regne de Pandya, és a uns 15 km d'Adichanallur. La datació per carboni de mostres excavades el 2004 en el jaciment d'Adichanallur revelà que pertanyien al període comprés entre el 1000 i el 600 abans de la nostra era. El 2005, se'n desenterraren unes 169 urnes d'argila amb esquelets humans que daten d'almenys 3.800 anys. El 2018, una recerca sobre restes de metall de coure les va datar la Universitat de Manipur de l'any 1500 ae. Però el mètode de datació no es va acceptar com a exacte i es feu una datació per radiocarboni de les restes per a resoldre la qüestió i reduir el marge d'error en la datació per termocronometria de luminescència estimulada òpticament. Els megàlits de l'Índia peninsular, generalment s'associen amb el ferro i els megàlits d'Adichanallur s'han datat per radiocarboni 14 del segle XII ae. Excavacions actuals El 2004, es van trobar esquelets soterrats en urnes de fang. Algunes en contenien inscripcions en tàmil-brahmi. El 18 de març del 2019, es va obtenir l'informe de les mostres d'artefactes enviades a Beta Analytic Testing Laboratory, als Estats Units, per a datar-les amb carboni. Els resultats es van presentar al Madurai Bench del Tribunal Superior de Chennai el 4 d'abril del 2019. La datació n'ha revelat que pertanyien al període comprés entre el 905 i el 696 abans de la nostra era. Un comitè d'experts observà que això demostrava que Adichanallur era un dels jaciments més antics de Tamil Nadu i va expressar el seu descontentament pel fet que els artefactes, excavats per primera vegada els 2004-2006 sota la supervisió del llavors arqueòleg superintendent T. Satyamurthy, no s'enviassen abans per a datar-los per carboni. Anteriorment, s'havia ordenat que es barràs tot el jaciment. Excavacions històriques Adichanallur va cridar l'atenció per primera vegada l'any 1876, quan es començà a excavar el jaciment pel lateral d'un monticle, i s'hi descobriren molts atuells de fang de qualitat. També es van trobar utensilis de fang cuit, armes i estris de ferro (sobretot ganivets, fulles d'espases curtes i destrals), a més d'un gran nombre d'ossos i cranis. Alexander Rea, superintendent de l'Estudi Arqueològic del Cercle Meridional de l'Índia, assenyalà que tots aquests objectes els havia espoliat l'etnòleg alemany Dr. Jagor, que havia participat en les primeres excavacions, per al Berlin Museum für Völkerkunde, ara denominat Museu Etnològic de Berlín. El mateix Rea havia realitzat una recerca detallada dels jaciments durant el període entre els 1899 i 1905, i en trobà un gran nombre d'artefactes semblants als del Dr. Jagor. Tots els objectes trobats per Rea foren catalogats i documentats en el seu llibre del 1915, Catalog of the Prehistoric Antiquities from Adichanallur and Perambair. És sorprenent observar que, tot i que el catàleg contenia grans quantitats d'objectes de bronze, ferro, or i terracota, les excavacions actuals només han trobat objectes de terra. Tots els artefactes de Rea es troben suposadament a l'Índia. Museu en el jaciment El 5 d'agost del 2023, la ministra de Finances de la Unió, Nirmala Sitharaman, posà la primera pedra d'un museu a Adichanallur. Una vegada acabat, serà un dels primers museus in situ de l'Índia. Referències Vegeu també Edat del ferro al subcontinent indi Rakhi Garhi Tàmils